
A turizmus szakos hallgatók nyelvtanulási motivációi, stratégiái és eredményei

Korunk európai polgárának egyik jellemzője a többnyelvűség, amely azt jelenti, hogy egy személy az anyanyelvén kívül kettő vagy annál több nyelven beszél, ír, olvas, ért (az is lehetséges, hogy nem azonos szinten). Ma már ez a többnyelvűség bizonyos szakmák esetében a többnyelvűség alapkövetelménynek számít. Ezzel kell szembenézniük a jövő turisztikai szakembereinek is, amely nem könnyű feladat.
2012-ben végzett kutatásom során sikerült feltérképeznem a turizmus-vendéglátás szakos hallgatók stratégiáit és azokat összehasonlítottam a szakirodalomban megnevezett stratégiákkal. Dolgozatomat bemutattam a 2013-as OTDK kaposvári Tanulás- és Tanításmódszertani - Tudástechnológiai szekciójában.
Az OTDK tapasztalatai, valamint a kutatási összehasonlítás eredményei pedig további kutató- munkára ösztönöztek. Az érdekelt, hogy amennyiben a korábban megkérdezett hallgatók valóban sikeres nyelvtanulónak számítanak, úgy mi az oka annak, hogy sok hallgató a szükséges nyelvvizsga hiányában nem tudja átvenni diplomáját?
Kutatómunkám jelenlegi fázisában olyan tényezőket vizsgáltam, mint a hallgatók motivációja és a nyelvtanulással szemben tanúsított attitűdje, illetve megpróbáltam felderíteni azokat a tényezőket is, amelyek nehézséget jelentenek a nyelvtanulás során.
Munkámat azonban ezen a ponton sem tekintem lezártnak, hiszen a nyelvtanulási folyamat számos olyan területtel rendelkezik, amelynek megismerése segítségül szolgálhat a nyelvtanulók és nyelvtanárok munkájában. Igyekszem több szinten és szempontból folytatni a megkezdett vizsgálódást, és kutatási eredményeimről különböző fórumokon, konferenciákon és publikációkban beszámolni, ezzel is segítve a kérdéskör minél pontosabb feltárását és a megoldás keresését.



